În sprijinul noii viziuni privind standardele și în concordanță cu inițiativa comună privind standardizarea, Comisia își propune să lanseze un dialog interinstituțional, care să includă o raportare anuală integrată păstrând diversitatea diferitelor domenii, cu Parlamentul European, Consiliul, Comitetul Economic și Social și Comitetul Regiunilor pe tema punerii în aplicare a politicii de standardizare a UE și a contribuției standardelor europene la punerea în practică a politicilor UE în general și la crearea de locuri de muncă, competitivitate și creștere economică în particular.

Sistemul de standardizare european a reușit, până în prezent, să elaboreze standarde eficiente și de înaltă calitate, care au conferit Europei un loc important pe scena internațională. Industria susține elaborarea de standarde europene și revizuirea cu regularitate și flexibilitate a acestora, ținând seama de cele mai recente inovații tehnologice. În plus, interacțiunea dintre standardizarea europeană și cea internațională este constantă: uneori, standardele europene sunt propuse organizațiilor de standardizare internaționale, iar alteori, standardele internaționale devin standarde europene. Acest dialog este foarte important, pentru că facilitează accesul companiilor, în special al IMM-urilor, la piața internațională.

Un standard este un instrument tehnic voluntar care îi ajută pe operatorii economici de-a lungul lanțului valoric să conlucreze mai ușor. De exemplu, standardizarea dimensiunilor colilor de hârtie (A3, A4, A5 etc.) facilitează interacțiunea dintre consumatori, producătorii de hârtie și de plicuri, imprimerii și producătorii de fotocopiatoare. Standardul conferă vizibilitate și siguranță tehnică, condiție prealabilă importantă pentru ca operatorii economici să investească.

Ciclurile tehnologice în evoluție rapidă, complexitatea tot mai mare și interacțiunea dintre sistemele industriale, care fac greu de distins granițele dintre produse, servicii și TIC, precum și diversificarea modelelor de afaceri pun sub presiune sistemele de reglementare actuale. Acest lucru este valabil și pentru SES.

Standardele sunt un factor important pentru crearea de locuri de muncă și pentru creșterea economică din Europa. Un mediu de standardizare care funcționează corespunzător este esențial pentru competitivitate. Mai multe studii naționale au arătat că standardele au o influență benefică asupra creșterii economice și asupra competitivității. De exemplu, studii din Franța, Germania și UK au confirmat faptul că standardizarea duce la creșterea PIB-ului unei țări. Pentru Franța, impactul standardelor asupra creșterii este estimat la 0,8 %, pentru Regatul Unit la 0,3 %, iar pentru Germania la 0,9 % din PIB. În termeni monetari, organismul german de standardizare, DIN, estimează că numai în Germania, standardele generează până la 17 miliarde EUR pe an. Un alt studiu recent din UK confirmă, de asemenea, că utilizarea de standarde este benefică pentru economia națională: standardele au contribuit cu circa 11 miliarde la cele 40 de miliarde EUR reprezentând creșterea PIB-ului în 2013 (la nivelul prețurilor din 2014) și cu circa 8,5 miliarde EUR la exporturile UK. Același studiu a arătat că standardele ajută la creșterea calității, 70 % dintre respondenți declarând că standardele au îmbunătățit calitatea produselor și a serviciilor.

Prioritizarea activităților de standardizare este crucială pentru ca acestea să contribuie la competitivitatea industriei europene. Prioritizarea eficientă necesită dialog și analiză comună din partea UE și a părților interesate de standardizare, pentru determinarea relevanței pentru piață și a necesităților în materie de politici. Acest lucru include opiniile părților interesate din mediile social și societal cu privire la stabilirea standardelor și implicarea timpurie a industriei, prin schimburi sporite de informații cu Comisia conform articolelor 10, 11 și 12 din Regulamentul privind standardizarea. O mai bună prioritizare va permite și o utilizare mai eficientă a resurselor în materie de expertiză disponibile în Europa (în prezent, contribuie la SES circa 60 000 de experți). Mai buna prioritizare este, de asemenea, un element-cheie subliniat și în Comunicarea privind standardele TIC menționată mai sus, care stabilește o abordare strategică și politică cuprinzătoare a problemei standardizării în domeniul tehnologiilor TIC prioritare esențiale pentru întregirea pieței unice, precum și în documentul privind standardele al serviciilor Comisiei, care însoțește prezenta comunicare. Aceste inițiative împărtășesc viziunea ICS și, de aceea, acțiunile lor subsecvente vor urma aceeași direcție în aceste domenii transsectoriale. În plus, trei proiecte-pilot vor căuta să consolideze sprijinul acordat standardizării în domeniile prioritare, cum ar fi sectorul construcțiilor, achizițiile publice și participarea IMM-urilor și a părților interesate din mediile social și societal la standardizarea internațională.

Este prevăzută crearea unui grup de coordonare, condus de Comisia Europeană, care să monitorizeze diferitele acțiuni individuale și să identifice altele noi, acolo unde este cazul. Se preconizează că acțiunile vor fi prezentate pentru prima oară cu ocazia Zilei Internaționale a Standardelor 2016 (14 octombrie 2016). Grupul de coordonare este un organ consultativ informal, iar sugestiile sale nu vor aduce atingere cadrului de reglementare stabilit prin Regulamentul 1025/2012 și prerogativelor Comisiei. Comisia Europeană va cântări dacă susține sau nu alte acțiuni care ar putea fi propuse.

3. Standarde în sprijinul politicilor care afectează întreaga economie: serviciile și TIC

Prezența tot mai pregnantă în economie a digitizării și a servicificării (servicii+fabricare) face ca standardele în domeniile serviciilor și TIC să devină angrenaje cruciale pentru întregul sistem economic. Potențialul lor nu este încă exploatat pe deplin și de aceea standardizarea în aceste două domenii a fost abordată de Comisie în mod special și cu prioritate. Prin urmare, Comisia a adoptat deja, în aprilie 2016, Comunicarea privind standardele TIC și prezintă orientări specifice pentru standardele în domeniul serviciilor cu documentul „Valorificarea potențialului standardelor europene în domeniul serviciilor de a ajuta consumatorii și întreprinderile europene”, care însoțește prezenta comunicare.

... standardele TIC

Standardele TIC comune asigură interoperabilitatea tehnologiilor digitale și constituie baza unei piețe unice digitale eficace. Acestea garantează că tehnologiile funcționează împreună fără dificultate și în mod fiabil în toate sectoarele și industriile, permit economii de scară, încurajează cercetarea și inovarea și păstrează piețele deschise. Dezvoltarea de standarde TIC pentru tehnologiile prioritare, care sunt critice pentru realizarea pieței unice digitale, necesită un răspuns european focalizat și susținut. Acestea sunt considerațiile care au stat la baza Comunicării din aprilie privind standardele TIC a Comisiei, cu scopul de a garanta că standardele legate de TIC răspund cât mai bine necesităților politice, sunt flexibile, deschise, mai bine coordonate cu cercetarea și inovarea și mai bine integrate și, astfel, că au un impact mai puternic asupra economiei europene în ansamblu, care este în curs de transformare într-o economie digitală.

Parteneriatele public-privat și alte inițiative de cercetare pe scară largă, conduse de industrie, le permite întreprinderilor europene să-și coordoneze cercetarea cu standardizarea. Este nevoie de colaborare și în continuare între părțile interesate relevante, inclusiv industria europeană, și organismele și forurile de standardizare europene și internaționale pentru definirea unor foi de drum cuprinzătoare în domeniul standardizării. Încurajarea standardelor deschise este deosebit de importantă pentru Comisie. Ecosistemele deschise și transsectoriale pentru dezvoltarea de standarde ar trebui favorizate în detrimentul soluțiilor proprietare, a abordărilor pur naționale și a standardelor care limitează interoperabilitatea.

Comisia va monitoriza activitatea în curs în domeniile TIC prioritare din cadrul organizațiilor de standardizare internaționale și a altor foruri și va continua să se implice activ în relația cu partenerii internaționali cheie, pentru a asigura alinierea globală a priorităților în domeniul TIC.

... și standarde pentru servicii

Un standard pentru servicii este un standard care specifică cerințele pe care trebuie să le îndeplinească un serviciu pentru a fi adecvat scopului său, de pildă prin furnizarea de definiții, prin indicatori de calitate a serviciilor și a nivelului lor sau prin specificarea timpului de livrare.

Standardele europene voluntare privind serviciile pot aduce multe dintre beneficiile aduse de standardele pentru produse. Serviciile reprezintă 70 % din economia europeană, și cu toate acestea standardele pentru servicii reprezintă doar 2 % din totalul standardelor europene. În plus, o consultare recentă a părților interesate a arătat că standardele naționale pentru servicii pot constitui bariere în calea furnizării de servicii transfrontaliere. Iar asta se întâmplă într-un moment în care ponderea serviciilor în cadrul PIB este în creștere în toate statele membre, în care furnizorii de servicii sunt tot mai prezenți în lanțurile valorice internaționale și în care producătorii oferă tot mai adesea și servicii împreună cu produsele, ceea ce numim tot mai des „servicificare”. O asemenea asociere poate pune probleme dacă standardele pentru produse nu sunt însoțite și de standarde pentru servicii.

Nivelul mai redus de dezvoltare al standardelor europene pentru servicii duce la posibilități ratate pentru furnizorii europeni de servicii care doresc să ofere servicii transfrontaliere și pentru producătorii europeni care doresc să ofere și servicii împreună cu produsele pe care le vând peste granițe. Din acest motiv și din cauza impactului său asupra economiei europene în ansamblu, mai multe voci au cerut o acțiune europeană concertată în domeniu.

Așa cum s-a anunțat în cadrul Strategiei privind piața unică și ca răspuns la cererile formulate de industrie, de asociațiile consumatorilor, de statele membre și de organizațiile de standardizare, Comisia prezintă abordarea sa cu privire la standardele pentru servicii în documentul de lucru al serviciilor Comisiei anexat. Acest document studiază provocările din calea standardelor pentru servicii și stabilește atât un cadru general, cât și soluții de politică practice pentru promovarea elaborării de standarde europene pentru servicii, pentru abordarea problemei barierelor naționale și pentru îmbunătățirea informării. El va alcătui baza pe care Comisia, statele membre, organizațiile de standardizare și părțile interesate vor colabora pentru a se asigura că standardele în domeniul serviciilor își aduc pe deplin contribuția la economie în ansamblu. Documentul completează inițiativa comună, precum și măsurile privind integrarea piețelor europene de servicii.

În concordanță cu inițiativa comună privind standardizarea, standardele pentru TIC și pentru servicii ar trebui să fie prioritare pentru sistemul european de standardizare, pentru ca Europa să poată culege toate beneficiile digitizării și servicificării economiei. În special în ceea ce privește standardele pentru servicii, documentul de lucru al serviciilor Comisiei inclus în acest pachet este menit să ofere o primă analiză a nevoii de standarde de acest tip.

4. Perspective

În prezent, politica de standardizare europeană este dezvoltată prin mai multe instrumente de politică, respectiv Programul de lucru anual al Uniunii privind standardizarea europeană (PLAU) și Planul de acțiune pentru TIC. În plus, are loc în mai multe forumuri un dialog privind standardele, mai exact în cadrul comitetului pentru standarde și al Forumului european multipartit privind standardizarea în domeniul TIC. Un sistem modern are nevoie să se bazeze pe o politică de standardizare europeană unică și coerentă, care să alinieze diferitele priorități și instrumente de politică ale UE.

Pentru a furniza acest lucru, Comisia consideră că este importantă alinierea tuturor acestor instrumente în cadrul unui ciclu anual de guvernanță cuprinzător privind politica UE în domeniul standardizării. Un loc central în acest ciclu va fi adoptarea PLAU în luna iulie a fiecărui an, care, începând din 2017, se propune să fie precedată de un dialog interinstituțional în primăvara anului respectiv pentru a asigura implicarea deplină a Parlamentului European și a Consiliului, precum și a Comitetului Economic și Social European și a Comitetului Regiunilor. Dialogul se va baza pe un raport unic al Comisiei către Consiliu și către Parlamentul European privind punerea în aplicare a PLAU, pe prioritățile de standardizare TIC pentru piața unică digitală, pe ICS și pe elaborarea de standarde europene pentru servicii.

Mai mult, pentru a consolida în continuare baza de cunoștințe pentru raport și în conformitate cu solicitarea Consiliului, Comisia va lansa un studiu la nivelul UE privind impactul economic al standardizării, în completarea studiilor naționale.